En nom du Pere et du Filz et du Saint Esperit, amen. L’an de l’Incarnacion d’icellui courrant mil trois cens quatre vins et neuf, le vintiesme jour du mois de juillet, je Eusthace, seigneur de Vouldenay, de Marneil, d’Oslet et de la Mothe d’Oicthoisey, chevalier, fais savoir à tous ceuls qui verront et ourront ces presentes lettres, que je estans en honne santé de corps et en bon sens, entendement et memoire, pour obvier au cas de la mort qui peut survenir de jour en jour, à fin que je ne trespasse de ce siecle en l’autre intestat, et pour le salut et remede de m’ame, saichans qu’il n’est chose plus certaine de la mort ne moins incertaine de l’eure d’ycelle, ay fait et ordonné et par la teneur de ces presentes lettres fais et ordonne mon testament ou ordonnance de derreniere volenté en la maniere qui s’ensuit: premierement, je recommande mon ame à Dieu le Pere, le Filx et le Saint Esperit, à la benoite Virge Marie, à Mons. Saint Michiel et à toute la benoite court de Paradis. Item, veulx et ordonne que tous mes debtes et forfaiz qui seront au jour de mon trespas prouvez et adverez souffisamment ou jurez par les creanciers, jusques à dix livres tournois, ou cas toute voyes que lesdiz creanciers qui le jureront seront de bon senz et renommée et qui le jureront en la presence de mes executeurs cy aprez nommez, soient premiers et avant tout œuvre paiez et restituez à plain. Item, je vuilz et ordonne et esliz ma sepulture, s’il plait à Dieu, en l’eglise de Mons. saint Ladre d’Ostun, près la sepulture de feu mon très chier et amé pere dont Dieu ait l’ame. Item, je vuilz et ordonne en augmentant le divin service et pour le salut et remede de l’ame de mondit pere et seigneur, de ma très chier et amée dame et des ames de tous mes predecesseurs, estre faite et fondée une chapelle en ladite eglise de Mons. saint Ladre d’Ostun, laquelle soit assise et faite au plus près du lieu ou ledit feu Mons. mon pere est enterrez, avec quatre anniversaires de pain et de vin, à faire chacun an en ycelle chapelle, laquelle chapelle et lesdis anniversaires je vuilz et ordonne estre dottez et rentez et par ce present testament dottons et rentons un chascun an, perpetuelment et à tous jours de la valeur de cinquante livrées de terre tournois à prandre, lever et percevoir, chascun an, premièrement et avant tout œuvre, sur les tailles que je pran et ay de mon heritage, un chascun an, es villes de Vouldenay et de la Mothe d’Othoisey, c’est assavoir sur la taille de Vouldenay trentecinq livres tournois, et sur la taille de ladite Mothe quinze livres tournois, à prendre lever et recevoir aux jours que l’on paie lesdites tailles esdites villes de Vouldenay et de la Mothe, pour laquelle rente perpetuelle de cinquante livrées de terre à tournois je vuilz et ordonne les tailles dessusdites pour les sommes et portions que dessus estre chargées et obligées perpetuelment à tous jours mais avec les possesseurs et detenteurs d’icelles, et se par aucune avanture il avenoit, que Dieu ne vuille, que lesdites tailles ou l’une d’icelles diminuast, admoindrissast ou decheist en aucune manière dont pour ce ladite rente de cinquante livrées de terre à tournois fust admoindrie ou decheue en tout ou en partie, je vuilz et ordonne que ycelle rente ou ce qui en sera deu soit prins et levé sur toute ma terre de Vouldenay et de la Mothe dessus dites, lesquelles terres je dès maintenant et ou cas charge et oblige par ces presentes avec les possesseurs et détenteurs d’icelles. Item, vuilz et ordonne ladite rente et terre perpetuelle d’icelles cinquante livrées de terre à tournois estre admortie par les seigneurs à qui il appartiendra, aux costz, fraiz et despens de mes biens, et vuilz et ordonne pour ce faire mesdites tailles et rentes de Vouldenay et de la Mothe, et les possesseurs et détenteurs d’icelles, estre chargées et specialement obligées. Item, vuilz et ordonne que ladite chapelle soit chargée perpetuelment et à tous jours d’une messe, chascun jour, pour les ames de furent mesdis pere et mere, de moy et de ma femme et de tous mes predecesseurs, parans et amis, et en laquelle chappelle seront faiz lesdis quatre anniversaires, chacun an, quatre fois en l’an, pour laquelle chappelle et lesdis quatre anniversaires faire et celebrer, comme dit est, chascun an, je vuilz et ordonne que le doyen et chappitre de ladite eglize d’Ostun en ordonnent et puissent ordonner à leur volenté, selon leur bonne discrecion, et faire celebrer tant par eulx et à leur commandement s’il leur plaist, comme par autres qui seront chappellains de ladite chappelle, sauf tant que je vuilz et ordonne que lesdis quatre anniversaires soient faiz chascun an quatre fois en l’an solempneement en ladite chapelle par yceulx de chappitre. Item, vuilz et ordonne estre faite et fondée une chappelle en mon hostel de Vouldenay, de quatre messes chascune sepmaine perpetuelment, à tous jours mais, pour le salut et remede des ames de nosdiz pere et mere, de moy et de madite femme et de mesdiz predecesseurs: et pour la dotation d’icelle chapelle, je vuilz et ordonne et laisse dix livres tournois de rente annuelle et perpetuelle, chacun an, perpetuelment et à tous jours mais, à prandre et recevoir chascun an perpetuelment sur madite taille de Vouldenay; item, quatre arpens de prez, à prandre à Vouldenay es prez que je y a, et deux muis de grain: c’est assavoir, un muy de froment et un muy de saigle, à la mesure dudit lieu, à prandre et recevoir chascun an perpetuelment et à tous jours mais, sur les dismes de ladite ville de Vouldenay, appartenant à moy, et ou cas qu’il ne souffissient pour paier lesdis deux muis de grain, je vuilz qu’ils soient levez sur toute ma terre de Vouldenay; et sera faite audit lieu de Vouldenay une maison suffisant pour demourer le chappellain qui dira les dites messes et desservira ladite chappelle, laquelle chappelle et maison je vuilz estre amorties à mes costz, frais et despens. Item, je donne et laisse à l’eglise de Vaulcroissant dix livres tournois pour une fois. Item, je donne et laisse aus religiex de la Charmoye en Brye dix livres tournois pour une fois. Item, je donne et laisse à l’eglise de Notre-Dame du Couroy en Champaigne dix livres tournois pour une fois. Item, je donne et laisse en heritaige perpetuel pour moy et pour mes hoirs à Arpelin, mon vellet, pour lui et les siens, une maison, pourpriz et appertenances, assise à Hostel devant la croix, en laquelle maison demeure à present Colin Peuschet, chargée des charges qu’elle doit. Item, je donne et laisse à toutes mes maignies de mon corps qui me serviront au jour de mon trespassement, à tous ensemble, deux cens livres tournois à distribuer par mes executeurs cy dessous nommez, selon leur discrecion, à chascun selon lesdiz serviteurs, esquels ne sera point comprins ledit Arpelin, mon vellet. Item, je donne et laisse aus religiex de Saint-Jehan-es-Vignes les Suessons dix livres tournois pour une fois à prandre sur ma terre d’Ostel. Item, je donne et laisse à Mons. Gaucher, mon oncle, cent livres tournois pour une fois. Item, je, de ma certaine science, laisse à noble homme Mons. Jehan de Loques, chevalier, seigneur d’Autresche, frère de ma dernière femme, la somme de deux mille frans de bon or et de bon pois du coing du roy nostre sire, ou deux cens livrées de terre à tournois ou la valeur pour yceulx deux mile frans d’or, lequel qu’il plaira miex à mes heritiers, pour ce que ou traictié de mon mariage fait avec Marie de Bethume ma femme, je devoye avoir deux mille frans pour ledit traictié, desquels je devoie faire ma volenté, sans ce que je feusse tenuz de les asseoir ou assigner à madite femme, comme plus à plain appert par lettres sur ce faites et scellées du scel de la prevosté de Paris, lesquelz deux mille frans je ay euz et receuz des parens de madite femme, et pour ce que je ne veul riens avoir de l’autruy que je ne rende ou renunce, je laisse et ordonne estre paiez et bailliez audit Mons. Jehan de Loques lesdiz deux mille frans ou deux cens livrées de terre perpetuelment lequel qu’il plaira miex à mesdiz hoirs. Item, vuilz et ordonne que ou cas où il plaira à Dieu mon trespassement de ce siècle en l’autre ou voyage que je, au plaisir de Dieu, entans et espère faire par maintenant oultre mer, que mes sommiers et mes robes soient es deux vellez de mon corps, qui seront par le temps de mondit trespassement, c’est assavoir à chascun la moitié. Item, je donne et laisse aus poures hospiteaulx cent livres tournois pour une fois à donner et distribuer à l’ordenance et discrecion de mesdis executeurs. Item, vuilz et ordonne que le jour que l’on fera mon obseque, que il y ait vint poures vestuz chacun de robes noires qui leur seront données, faites et baillées à ma mission et fraiz de mes biens et que chacun desdiz poures ait et tiegne en sa main une torche de cire de cinq livres, et que chacun desdiz poures et tous autres poures qui seront à mondit obseque, à un chacun, soit donné et baillié une pinte de vin et ung pain blanc et un blanc de quatre deniers parisis. Item, que à chascun prestre qui vouldra dire et celebrer messe à mondit obseque soient bailliez deux gros viez tournois ou la valeur. Item, vuilz et ordonne que deux cens livres de cire soient ouvrées pour le luminaire de mondit obseque. Item, vuilz et ordonne que tous les laiz et ordonnances contenuz en ce mien present testament soient prinz et accompliz de et sur tous mes biens sans ce que le douhaire de madite femme en soit de riens empeschié ou admoindriz en aucune maniere. Item, nomme, ordonne, vuilz et esliz mes executeurs de cestui mien present testament ou ordonnance de derreniere volenté ladite Marie de Bethune, ma femme, Mons. l’abbé de Moustier Saint-Jehan, qui à present est, le doyen de l’eglise d’Ostun, qui sera au jour de mondit trespassement, Mons. Philippe de Missery, Mons. Jaque de Cerin, Mons. Guillaume Le Tercier, chevaliers, et Thomas d’Aguilley, escuier, et se tous les dessusdiz nommez mes executeurs de mondit testament ne vuillent prandre et accepter la charge de l’execucion d’icellui mon testament, je vuilz et ordonne que les deux d’iceulx le puissent accomplir et en prandre la charge tous seuls se mestier est, et donne et laisse à chascun de mesdis executeurs qui prandra la charge de l’execucion de mondit testament et qui s’en meslera la somme de cent frans des dessusdiz or, coing et pois. Item, vuilz et ordonne que cestui mien present testament et ordonnance de derreniere volenté vaille tant par droit escript, etc. C’est fait et passé en la presence de Perrin Baveran, clerc, coadjuteur de discrete personne et maistre Andrée Paste, tabellion de Vietaul pour ledit Mons. le duc, et de nobles hommes Mons. Jaques de Courtiambles, chevalier, Girart de Coutlaudon, escuier, Thomas d’Aguilley, escuier, et de plusieurs autres tesmoings ad ce appellez et requis, l’an et jour dessusdiz.